Her kan du lese hvorfor fotballsendingen ble avbrutt.

Underveis i første omgang mellom Sarpsborg 08 og Vålerenga i Tippeligaen fredag, hadde TV 2 store problemer med sendingen.

Først frøs bildet flere ganger og til slutt gikk skjermen i svart. De som hadde benket seg for å se fotball fikk i stedet reklame på skjermen.

«Straks tilbake» kunne man også lese på skjermen under livesendingen.

- Sorry

TV 2-kommentator Asbjørn Myhre forklarte på nettsamfunnet Twitter at et strømbrudd var årsaken til at fotballkampen plutselig ble borte.

- Sorry. Det gikk i svart her. Strømbrudd, skrev han.

Myhre kommenterte de siste minuttene av første omgang over telefon, men det gikk lang tid før TV 2 fikk den løsningen på plass.

TV 2 meldte at de jobbet for å fikse problemet, men at en stor del av Sarpsborg sentrum trolig var rammet av dette strømbruddet og at det derfor var utenfor kanalens kontroll å få signalene opp igjen.

I andre omgang var sendingen oppe igjen og kampen ble filmet via mobil. Et stykke ut i andre omgang kom strømmen og bildet tilbake.

Reaksjonene fra skuffede fotballfans lot imidlertid ikke vente på seg og mange var misfornøyd med at de ikke fikk sett tippeligakampen.

- Skal ikke skje

TV 2 kommunikasjonsdirektør Jan Petter Dahl, som var på plass i Sarpsborg, skjønner at kritikken kommer.

- Dette skal aldri skje. Det vil bli møtevirksomhet rundt dette allerede på mandag, sier han etter sendingen på TV 2 Zebra.

TV-profil Davy Wathne sa følgende til kollega Ole Martin Årst.

- VI har hatt vår verste dag på jobben.



- Flaut

På Twitter flommet det over av kommentarer om hendelsen.

«Flaut at dere ikke klarer å sende dette uten krøll», skriver én bruker.

Én annen påpeker: «Ser et meget interessant program på TV 2 Zebra. Tror det heter: Straks tilbake».

Også på TV 2 Sportens Facebook-side tikket det inn kommentarer.

Under kan du se flere reaksjoner fra Twitter:















































































